ΔΕΛΤΙΟ ΤΥΠΟΥ

Η Τουρκία είναι καζάνι που βράζει

Η κρίση λειτουργεί ως επιταχυντής των εξελίξεων, επισήμανε ο Δημήτρης Χριστόπουλος, επιτ. Πρόεδρος της Διεθνούς Ομοσπονδίας για τα Δικαιώματα του Ανθρώπου (FIDH)/ Καθηγητής στο Πάντειο Πανεπιστήμιο, στη διαδικτυακή συζήτηση που διοργάνωσε το Ελληνικό Ίδρυμα Ευρωπαϊκής και Εξωτερικής Πολιτικής (ΕΛΙΑΜΕΠ) για τις σχέσεις της Ε.Ε. με την Τουρκία, τη μεταναστευτική/προσφυγική πρόκληση και το μέλλον των ελληνοτουρκικών σχέσεων. Από την πλευρά του ο Άγγελος Συρίγος, Βουλευτής της Νέας Δημοκρατίας, Αναπληρωτής Καθηγητής στο Πάντειο Πανεπιστήμιο, εξήγησε πως η Τουρκία βρίσκεται αντιμέτωπη όχι μόνο με την πανδημία αλλά και με μια οικονομία που παραπαίει χωρίς να έχει κάποιον να τη βοηθήσει και τόνισε πως η κρίση του ιού εκδηλώνεται σε μια περίοδο που οι ελληνοτουρκικές σχέσεις είναι οξυμμένες και εξαιτίας του Έβρου αλλά και λόγω της τουρκολιβυκής υπόθεσης. Ο Παναγιώτης Τσάκωνας, Κύριος Ερευνητής, Επικεφαλής Προγράμματος Ασφάλειας και Τουρκίας του ΕΛΙΑΜΕΠ, Καθηγητής στο Πανεπιστήμιο Αθηνών, επισήμανε πως η Τουρκία δέχεται σοβαρές πιέσεις λόγω ιού, που επιτείνουν τις υπάρχουσες αδυναμίες και την οικονομική κρίση που είναι ο ελέφαντας στο δωμάτιο. Υπάρχουν όμως και πιέσεις λόγω του τρόπου με τον οποίο ο Ερντογάν αντιλαμβάνεται την πραγματικότητα. Ο Τούρκος πρόεδρος θέλει να τροφοδοτήσει ένα αφήγημα με μια Τουρκία δυνατή που βοηθάει και τους άλλους, αλλά αυτό δεν συμβαίνει, υπάρχει μια κρίση του κράτους που θα έχει συνέπειες για την εικόνα του Ερντογάν, εξηγεί ο Παναγιώτης Τσάκωνας.

Στο ζήτημα του μεταναστευτικού/ προσφυγικού ο Δημήτρης Χριστόπουλος τόνισε πως αυτή η κρίση δίνει στην Τουρκία ένα πρόσθετο διπλωματικό πλεονέκτημα και αυτό δημιουργεί μια επιπλέον δυσκολία στην Ελλάδα και εξέφρασε την εκτίμηση πως οι εξελίξεις θα είναι ακόμα πιο απρόβλεπτες λόγω του ιού γιατί εντείνεται η αβεβαιότητα. Χρειάζεται ψυχραιμία και σοβαρή στάθμιση, είπε ο Χριστόπουλος.

Στο ερώτημα του δημοσιογράφου της Καθημερινής Βασίλη Νέδου, ο οποίος συντόνισε τη συζήτηση, αν η δήλωση Ε.Ε.-Τουρκίας του 2016 είναι εγκεφαλικά νεκρή, ο Άγγελος Συρίγος απάντησε πως το σκέλος των επιστροφών δεν έχει λειτουργήσει και μπορεί να υπάρξει βελτίωση. Ενώ τόνισε πως πρέπει να ενισχυθεί η Frontex, κυρίως στα τουρκικά παράλια, γιατί μόνο εκεί μπορεί να αποτραπούν οι πνιγμοί. Ο αναπληρωτής καθηγητής εξέφρασε ακόμη την άποψη πως Σύροι που ζουν δύο και τρία χρόνια στην Τουρκία δεν μπορεί να θεωρούνται πλέον πρόσφυγες και πρέπει κι αυτό να ληφθεί υπόψη σε μια νέα συμφωνία.

Ο Παναγιώτης Τσάκωνας είπε πως η συμφωνία δεν λειτούργησε, παρόλο που σε πρώτο βαθμό μείωσε τις ροές. Έφερε όμως απόνερα και προβλήματα, καθώς έστρεψε πρόσφυγες στην κεντρική οδό, που είναι η πιο θανάσιμη παγκοσμίως. Επίσης παγίδεψε στα νησιά έναν αριθμό προσφύγων και μεταναστών. Και οδήγησε σε εξάρτηση της Ευρώπης από την Τουρκία, που εργαλειοποίησε το ζήτημα. Ο Δημήτρης Χριστόπουλος επισήμανε, απατώντας στο ερώτημα, πως η ΕΕ έβαλε ένα κράτος-ταραξία να φυλάει 4 εκατομμύρια ανθρώπους, εμείς συμφωνήσαμε και βρεθήκαμε εδώ που βρεθήκαμε. Σε αντίθεση όμως με ό,τι πιστεύεται, λέει ο καθηγητής του Παντείου, οι ροές δεν μειώθηκαν λόγω της συμφωνίας, αλλά του σφραγίσματος του βαλκανικού διαδρόμου. Δεν μπορείς να χτίζεις δημόσια πολιτική στην Ελλάδα με την προσδοκία ότι η Τουρκία θα δεχθεί πίσω τόσους ανθρώπους, είναι αφροσύνη, λέει ο Χριστόπουλος.

Στο ζήτημα της μονομερούς ανακήρυξης ΑΟΖ από την Ελλάδα ο Παναγιώτης Τσάκωνας είπε πως οι όποιες πρωτοβουλίες πρέπει να είναι προσεκτικές, “στην κατεύθυνση της οριοθέτησης των ΑΟΖ, να ξεκινήσουμε από τα δυτικά, Ιταλία και Αλβανία, και αργότερα στην κεντρική λεκάνη της Μεσογείου με την Αίγυπτο”. Απέναντι στην Τουρκία, η κατάθεση συντεταγμένων πρέπει να αντιμετωπιστεί με προσοχή επισήμανε ο Τσάκωνας.

Ο Άγγελος Συρίγος εξέφρασε την άποψη πως είτε η Ελλάδα καταθέσει συντεταγμένες είτε όχι, την κρίση με την Τουρκία θα την έχει. Όπως είπε, ό,τι και να κάνει η Αθήνα, θα έχει κρίση στην ανατολική Μεσόγειο γιατί είναι στρατηγική επιλογή της Τουρκίας. “Να ξεφύγουμε λοιπόν από τη λογική του καλού παιδιού, η Τουρκία έχει αφηνιάσει” τόνισε ο Συρίγος .

Ο Δημήτρης Χριστόπουλος εξέφρασε την άποψη πως η Ελλάδα δεν πρέπει να παίζει τον ρόλο της ασπίδας στο μεταναστευτικό και είπε πως πουθενά στο εθιμικό δίκαιο δεν είναι η συμπεριφορά της άλλης πλευράς αίρεση στην εφαρμογή του δικαίου, αναφερόμενος στην αναστολή για ένα μήνα της Συνθήκης της Γενεύης. Ο Χριστόπουλος επανέλαβε πως η Ελλάδα πρέπει να ωθήσει τους ανθρώπους αυτούς που βρίσκονται εδώ σε μια διαδικασία σταδιακής ενσωμάτωσης.